รัฐเท2พันล.สมทบกอช.
รัฐหนุน กอช.เต็มสูบ ปี 2560 จัดงบจ่ายสมทบให้อีก 2,000 ล้านบาท พร้อมปูพรมดึงแรงงานนอกระบบ นักศึกษา เข้าเป็นสมาชิกตามเป้า
12 ก.พ. 2559

รัฐหนุน กอช.เต็มสูบ ปี 2560 จัดงบจ่ายสมทบให้อีก 2,000 ล้านบาท พร้อมปูพรมดึงแรงงานนอกระบบ นักศึกษา เข้าเป็นสมาชิกตามเป้า
นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) เปิดเผยว่า ในปีงบประมาณ 2560 ที่อยู่ระหว่างการพิจารณา กอช. จะได้รับจัดสรรเงินเพื่อจ่ายสมทบให้กับสมาชิกถึง 2,000 ล้านบาท โดยคาดว่าจะมีสมาชิกทั้งหมด 2 ล้านราย ซึ่งรัฐบาลให้ความสำคัญกับการดำเนินงานของ กอช.อย่างมาก จึงต้องการสร้างความมั่นใจกับสมาชิกว่าจะได้เงินสมทบจากรัฐบาลอย่างแน่นอน
"ตอนนี้คนที่จะสมัครสมาชิก กอช. กังวลว่าจะไม่ได้เงินสมทบจากรัฐบาล ซึ่งกฎหมายของ กอช. เขียนไว้ชัดเจนว่ารัฐบาลต้องจ่ายเงินสมทบให้กับสมาชิกทันทีในเดือนถัดไป แต่รัฐบาลนี้ได้กันเงินให้ กอช. ทั้งปีเลย 2,000 ล้านบาท" นายสมพร กล่าว
นายสมพร กล่าวว่า ปัจจุบัน กอช.มีสมาชิกจำนวนกว่า 4 แสนราย จากที่ตั้งเป้าไว้ให้ได้ 1.5 ล้านราย โดยมีเงินสมทบจากสมาชิกแล้วกว่า 500 ล้านบาท และรัฐบาลจ่ายเงินสมทบให้กับสมาชิกอีก 400 กว่าล้านบาท รวมกันเป็นจำนวนกว่า 1,000 ล้านบาท ซึ่งอนุกรรมการการลงทุนของ กอช. ที่มี นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เป็นประธาน ได้อนุมัติกรอบการลงทุนที่ให้เน้นการลงทุนในสินทรัพย์มั่นคง เช่น พันธบัตรรัฐบาลและหุ้นกู้เอกชน ที่มีผลการดำเนินงานที่ดี ไม่ควรลงทุนในสินทรัพย์เสี่ยงในตลาดหุ้น เพราะตลาดหุ้นทั้งในและต่างประเทศมีความผันผวน
เลขาธิการ กอช. กล่าวด้วยว่า ในการประชุมคณะกรรมการ กอช. ล่าสุด ที่มี นายสมชัย สัจจพงษ์ ปลัดกระทรวงการคลัง เป็นประธาน อนุมัติงบดำเนินงานปี 2559 ของ กอช. จำนวน 170 ล้านบาท โดยงบส่วนหนึ่ง 30 ล้านบาท จะเป็นงบเพื่อการประชาสัมพันธ์ในการหาสมาชิกให้ได้ 1.5 ล้านราย ตามแผนที่กองทุนได้กำหนดไว้ มีทั้ง การสร้างเครือข่ายกับกระทรวงมหาดไทย ที่กำกับดูแลองค์กรปกครองส่วนท้องถิ่น (อปท.) และกรมบัญชีกลางที่มีหน่วยงานคลังจังหวัดทั่วประเทศ ช่วยประชาสัมพันธ์ให้กับประชาชนที่เป็นแรงงานนอกระบบเข้ามาสมัครเป็นสมาชิกกองทุน
นอกจากนี้ จะร่วมกับกระทรวงศึกษาธิการประชาสัมพันธ์ให้นักเรียนที่มีอยู่ 15 ปี มาสมัครเป็นสมาชิกกองทุน และทำข้อตกลงกับกองทุนสวัสดิการต่างๆ เช่น สหกรณ์ออมทรัพย์ กลุ่มสัจจะออมทรัพย์ อำนวยความสะดวกการสมัครสมาชิก รวมถึงเพิ่มหน่วยงานการรับสมาชิกและการจ่ายเงินสมทบ จากปัจจุบันที่ใช้ธนาคารรัฐ 3 แห่ง ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และธนาคารกรุงไทย และอยู่ระหว่างเจรจากับธนาคารพาณิชย์สองแห่ง